עמנואל שארפ

עמנואל כריסטופר שארפ (באנגלית: Emanuel Christopher Sharp; נולד ב-7 במרץ 2004) הוא כדורסלן אמריקאי-ישראלי המשחק בעמדות הרכז והקלע בקבוצת כדורסל המכללות של אוניברסיטת יוסטון (אנ'). שארפ נולד בתל אביב בזמן שאביו דריק שיחק במכבי המקומית. הוא גדל בהרצליה עד גיל 13, אז עבר עם משפחתו לטמפה שבפלורידה, ארצות הברית. הוא למד בבתי הספר התיכוניים בלייק ובישופ מקלוכלין, בהם אימן אביו. בשנת הסופומור שלו, עונת 2019/20 נבחר לשחקן השנה בדרג 5A לאחר שקלע בממוצע 31.9 נקודות למשחק, בין 20 הראשונים בכל ארצות הברית, ובעונה הבאה נבחר לשחקן המצטיין בדרג 3A והוביל את בישופ מקלוכלין לראשונה לגמר. הוא סיים מוקדם את התיכון לאחר שנפצע ולא שיחק את שנתו האחרונה. שארפ דורג במקום ה-60 במחזור שלו על ידי ESPN וקיבל הצעות לשחק כדורסל מכללות בכ-15 אוניברסיטאות, בהן אוניברסיטת אריזונה, אוניברסיטת פלורידה, ג'ורג'יה טק, אוניברסיטת לואיוויל ואוניברסיטת טקסס טק, אך ב-14 במאי 2021 הודיע שהתחייב לאוניברסיטת יוסטון. בעונת 2021/22 לא שיחק עם הקבוצה, אך התאמן ונסע עימה למשחקים. ב-7 בנובמבר 2022 הוא ערך את הופעת הבכורה שלו במכללות בניצחון על צפון קולורדו וקלע 11 נקודות, כולל 3 שלשות, במשחק הפתיחה של העונה. ב-21 בדצמבר רשם שיא קריירה של 18 נקודות עם 6 שלשות בניצחון 83–44 על מק'ניז, ונבחר לפרשמן השבוע באזור ה-AAC. בעונתו הראשונה במכללות, בה הגיעה יוסטון לגמר טורניר ה-AAC ולשמינית גמר טורניר אליפות המכללות בכדורסל, הוא העמיד ממוצעים של 5.9 נקודות ו-2.2 ריבאונדים למשחק ונבחר לחמישיית הפרשמנים ב-AAC. בעונת הסופומור שלו הוא הפך לשחקן חשוב יותר בקבוצה, פתח בחמישייה ב-30 מתוך 35 משחקים והעלה את ממוצע הנקודות שלו ל-12.3 למשחק. הוא הגיע עם קבוצתו לגמר טורניר אזור הביג 12 ובסיבוב השני של טורניר ה-NCAA קלע שיא קריירה של 30 נקודות עם 7 שלשות בניצחון 100–95 בהארכה על אוניברסיטת טקסס A&M. בסיבוב הבא הודחה קבוצתו על ידי אוניברסיטת דיוק. לשארפ אזרחות ישראלית והוא שיחק בנבחרת ישראל בכדורסל עד גיל 16 באליפות אירופה לקדטים 2019, בה סיים כמלך הסלים עם 25 נקודות, לצד 6 ריבאונדים ו-1.1 אסיסטים בממוצע למשחק. בהפסד 80–93 לליטא במשחקי הדירוג הוא רשם דאבל דאבל של 29 נקודות ו-12 ריבאונדים. שארפ הוא בנו של דריק שארפ מאשתו השנייה, שחקנית הכדורסל הקנדית טינה אליסון, ועל כן הוא יכול לשחק בנבחרת קנדה בכדורסל. אחיו למחצה הוא הכדורסלן די ג'יי שארפ, המשחק במכבי חיפה מהליגה הלאומית בכדורסל, ויש לו עוד שלושה אחים: גבריאל, נואה ומאיה. עמנואל שארפ, ברשת החברתית אקס (טוויטר) עמנואל שארפ, ברשת החברתית אינסטגרם פרופיל, באתר פיב"א זה שארפ: הכירו את עמנואל שארפ, שהצטרף לנבחרת הקדטים, באתר וואלה, 29 ביולי 2019 ברק חקלאי, לא רק הבן של: עמנואל שארפ כבר כוכב, באתר ynet, 13 באוגוסט 2019 אלון אמסלם, ‏"מזכיר את הארדן": עמנואל שארפ יתעלה על אביו דרק?, באתר ערוץ הספורט, 21 באפריל 2020 אפרת עמורבן, בייבי שארפ: הבן של אגדת מכבי ת"א הפך ללהיט מכללות בארה"ב, באתר ynet, 21 במרץ 2023 נדב דימנד, "עמנואל מכוון ל-NBA, אבל גם לשחק במכבי תל אביב יהיה כבוד גדול", באתר ישראל היום, 15 במרץ 2024 פרופיל, באתר אוניברסיטת יוסטון עמנואל שארפ התחייב למכללת יוסטון היוקרתית, באתר ONE‏, 14 במאי 2021 Houston’s Emanuel Sharp Named The American Freshman of the Week, אוניברסיטת יוסטון סטטיסטיקות מכללות, באתר Sports-Reference.com The American Announces Men's Basketball Honors, theamerican.org עמנואל שארפ במשחק שיא, יוסטון בסיבוב ה-3, באתר ONE‏, 25 במרץ 2024 נבחרת הקדטים הפסידה 93:80 לליטא, שארפ בלט, באתר ONE‏, 16 באוגוסט 2019 ישראל לא תהנה ממנו? הנבחרת שזוממת על עמנואל שארפ אחרי ההצגה, באתר וואלה, 25 במרץ 2024